钦定古今图书集成/历象汇编/庶征典/第094卷 > 《水旱上便宜五事疏》晋·傅休奕
## 钦定古今图书集成/历象汇编/庶征典/第094卷 > 《水旱上便宜五事疏》晋·傅休奕

臣闻圣帝明王，受命天时，未必无灾。是以尧有九年
之水，汤有七年之旱，惟能济之以人事耳，故洪水滔
天而免沉溺，野无生草而不困匮。伏惟陛下圣德钦
明，时小水旱，人未大饥，下祇畏之诏，求极意之言，同
禹、汤之罪己，侔周文之夕惕。臣伏懽喜，上《便宜五事》。

其一曰：“耕夫务多种而耕暵不熟，徒丧功力而无收。” 又旧兵持官牛者，官得六分，士得四分；自持私牛者，与官中分，施行来久，众心安之。今一朝减持官牛者，官得八分，士得二分；持私牛及无牛者，官得七分，士得三分。人失其所，必不欢乐。臣愚以为宜佃兵持官牛者与四分，持私牛与官中分，则天下兵作，懽然悦乐，爱惜成谷，无有损弃之忧。其二曰：“以二千石虽奉务农之诏，犹不勤心以尽地利。昔汉氏以垦田不实，征杀二千石以十数。臣愚以为宜申汉氏旧典，以警戒天下郡县，皆以死刑督之。”

其三曰：“以魏初未留意于水事，先帝统百揆，分河堤为四部，井水凡五谒者，以水功至大，与农事并兴，非一人所周故也。今谒者一人之力，行天下诸水，无时得遍。伏见河堤谒者车谊不知水势，转为他职，更选知水者代之，可分为五部，使各精其方宜。”

其四曰：“古以百步为亩，今以二百四十步为一亩，所觉过倍。近魏初课田，不务多其顷亩，但务修其功力，故白田收至十馀斛，水田收数十斛。自顷以来，日增田顷亩之课，而田兵益甚，功不能修理，至亩数斛已还，或不足以偿种，非与曩时异天地，横遇灾害也，其病正在于务多顷亩而功不修耳。窃见河堤谒者石” 恢，甚精练水事及田事，知其利害，乞中书召恢，委曲问其得失，必有所补。

其五曰：“邓艾苟欲取一时之利，不虑后患，使鲜卑数万散居人间，此必为害之势也。秦州刺史胡烈，素有恩信于西方，今宜更置一郡于高平川，因安定西州都尉募乐徙民，重其复除以充之，以通北道，渐以实边。详议此二郡及新置郡，皆使并属秦州，令烈得专御边之宜。”